**S-a împlinit minunea**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-aştept şi-acum la margini de cuvânt

Acolo unde înfloresc santalii,

În noaptea-n care cerul pe pământ

Coboară. Mâine-i ziua de Rusalii.

Să vii la rugăciune şi să-mi spui

Că Domnul şi-a ţinut promisiunea

De-a ne trimite-n dar, în locul Lui,

Preasfântul Duh, s-a-nfăptuit minunea.

El a venit în lume pentru noi,

Ne-a ars în flăcări lutul şi pieirea

Iubind am depăşit-o amândoi

Când ne-am împărtăşit cu nemurirea.

- Din calendar cinzeci de zile lungi

S-au scurs încet din Noaptea Învierii,

Te-am așteptat, iubito, să ajungi

La ceas de taină, când adorm străjerii

Și din înalt coboară Sfântul Duh

Să binecuvânteze ucenicii,

De mână să privim către văzduh

Că n-am păcătuit și biruri fricii

Nu i-am plătit. Arhangheli, serafimi

Îngenunchiază-n slăvi şi-n rugăciune,

Noi binecuvântaţi de heruvimi

Suntem părtaşi divini la o minune.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016